4 sterf in botsings minute uitmekaarArgieffoto: Twitter via @_ArriveAlive Vier mense is Saterdagaand dood in twee botsings, minute en etlike meters uitmekaar in Boksburg aan die Oos-Rand. William Ntladi, woordvoerder van die Ekurhuleni-nooddienste, het gesê drie mans is dood in ŉ botsing op die R103 in Mapleton naby die Flanagan-afrit. Volgens Ntladi het ŉ VW Golf meganiese probleme ondervind en het die twee passasiers uitgeklim en die motor begin stoot. ŉ Ford Fiesta het van agter in die VW Golf vasgejaag en die twee mans wat die motor gestoot het sowel as die bestuurder van die Golf is op slag dood. Die bestuurder se liggaam moes met meganiese toerusting uit die wrak verwyder word. Die bestuurder van die Fiesta en ŉ tweejarige passasier is ernstig beseer en na ŉ hospitaal in Vosloorus geneem vir dringende mediese behandeling. Volgens Ntladi het nog twee voertuie in die ongelukstoneel ingeploeg en het die insittendes van die voertuie geringe beserings opgedoen. ŉ Paar minute later het twee voertuie sowat 400 m verder gebots. ŉ Vrou wat ŉ passasier in een van die motors was, is op die toneel dood verklaar. Vier mense is ernstig beseer en is op die toneel behandel voordat hulle na nabygeleë hospitale vervoer is vir verdere mediese sorg. Intussen is ŉ motorfietsryer ook dood in Primrose in Germiston nadat hy beheer oor sy motorfiets verloor het. Volgens Ntladi is die motorfietsryer, vermoedelik in sy vroeë 20’s, deur paramedici op die toneel dood verklaar.